Title: Guia didàctica del professorat
Course: Educació Física 5è Primària 1r T > Section: GENERAL

1. Descripció del curs

El present curs està dirigit als alumnes de cinquè de primària. Consta de dos temes. Un tema aborda continguts relacionats amb l'expressió corporal i l'altre està enfocat en el desenvolupament d'habilitats coordinatives a través del circ com a eix motivador.

El curs té un apartat GENERAL des d'on es pot accedir al fòrum "Avisos i notícies". Des d'aquest espai el mestre podrà notificar quelcom consideri oportú a l'alumnat. En aquest mateix espai també s'exposa la "Introducció al curs per l'alumnat" des d'on especifiquem els trets generals del present curs.

A continuació es troben disponibles els diferents canals de "Comunicació". Hi trobem el "Fòrum del grup" que és de caire general i públic; el fòrum de "Consultes individuals" des del qual l'alumnat podrà fer consultes a títol personal i en un entorn privat; i la "Sala de videoconferència" des de la qual podrem convocar l'alumnat per a realitzar les videotrucades que considerem oportunes.

Cada tema presenta una estructura semblant. En un primer moment s'introdueix el tema a l'alumnat per tal de que s'interessi per allò que pretenem treballar. En aquest punt s'especifiquen els continguts i objectius a treballar així com els indicadors i criteris d'avaluació que hauran de tenir presents al llarg del seu desenvolupament.

Una vegada hem introduït el tema es presenta la secció de "Recursos" des de la qual s'aporten un seguit de documents que són o poden ser d'interès per a l'alumnat.

Seguidament es realitzen les propostes d'activitats. Algunes d'aquestes propostes tenen el requeriment de lliurar alguna tasca per part de l'alumnat. La tasca haurà de ser enviada per a poder ser marcada com a completada i formarà part de l'avaluació de l'alumne tot seguint els indicadors i criteris establerts a la rúbrica corresponent.

2. Ubicació en el currículum i competències

TEMA 1. “EXPRESSA’T”
L’EXPRESSIÓ CORPORAL és el conjunt de tècniques que utilitza una persona que fa servir el seu cos com a mitjà de comunicació amb els altres.

En el present tema per treballar l’Expressió Corporal utilitzarem 3 sistemes:

- Sistemes d’expressió: Utilitzats per manifestar a l’exterior sentiments interiors propis, com els gestos.

- Sistemes rítmics: Utilitzats per expressar sentiments aprofitant el ritme, com el ball.

- Sistemes de representació: Utilitzats per expressar sentiments tant dels altres com propis o personalitzar éssers irreals, com la interpretació.

- Temporització: 6 Setmanes.
- Dimensions/Competències Àmbit Educació Física.

Dimensió “Expressió i comunicació corporal”

Competència 5: Comunicar vivències, emocions i idees utilitzant els recursos expressius del propi cos.

- Bloc de Continguts Educació Física

Bloc: “Expressió Corporal”

- Expressió i comunicació de sentiments i emocions individuals i compartides a través del cos, el gest i el moviment.

- Utilització d’objectes i materials per expressar-se i en la realització de representacions i dramatitzacions.

- Valoració dels recursos expressius i comunicatius del cos.

- Respecte per les diferents formes d’expressar-se.

- Reproducció i creació de situacions que suposin comunicació corporal.
- Criteris d’Avaluació. (CA)

- CA6: Comunicar-se i representar personatges i situacions complexes utilitzant els recursos expressius del cos.

- CA9: Opinar de forma crítica en relació a situacions sorgides en la pràctica de l’activitat física.

- TEMA 2. “EL CIRC: TOT UN ESPECTACLE!”

Utilitzant el circ com a font motivadora proposarem als alumnes un seguit de propostes motrius amb l’objectiu de desenvolupar les habilitats motrius i el control corporal. Utilitzarem 3 personatges que formen part d’un espectacle de circ:

- Malabarista. Ens servirà per treballar la coordinació óculo-manual i la lateralitat.

- Equilibrista. Per treballar l’equilibri d’un mateix i d’objectes.

- Mim. Per treballar el control tònic al realitzar les diferents tècniques pròpies (“La paret”, “L’escala”, etc…).

- Temporització: 6 Setmanes.

- Dimensions/Competències Àmbit Educació Física.

Dimensió “Activitat Física”
- Competència 1: Resoldre situacions motrius de forma eficaç en la pràctica d’activitats físiques.

- Competència 2: Prendre consciència dels límits i les possibilitats del propi cos en la realització d’activitats físiques.

- Bloc de Continguts propis de l’àrea.

Bloc: “El cos: imatge i percepció”
- Aplicació del control tònic i de la respiració al control motriu.
- Adequació de la postura a les necessitats expressives i motrius de forma eficaç i equilibrada.
- Execució de la lateralitat amb els segments corporals no dominants.
- Recepció manual de  diferents tipus d’objectes sense perdre’n el control.
- Apreciació de l’esforç individual i col·lectiu.

- Criteris d’Avaluació (CA)

CA2: Desenvolupar conductes actives per estimular la condició física i el benestar, ajustant la pròpia actuació  a les pròpies possibilitats i limitacions corporals.

CA3: Desplaçar-se, saltar, girar, llançar, rebre i manejar objectes de forma coordinada adaptant-se a diferents entorns i situacions de joc.

CA9: Opinar de forma crítica en relació a situacions sorgides en la pràctica de l’activitat física.

3. Metodologia emprada

Tema: "Expressa't"

Durant la primera setmana es realitzaran un conjunt de propostes amb l’objectiu de determinar quins alumnes presenten un caràcter més desinhibit i quins tenen una personalitat més introvertida i mostren o expressen dificultats a l’hora de realitzar les activitats.

A la segona setmana realitzarem un treball de desinhibició amb els alumnes que han mostrat més dificultats a l’hora d’expressar-se i un treball d’aprofundiment amb els que es mostren més expressius. Aquesta setmana serà prioritari realitzar un treball de seguiment molt proper amb els alumnes introvertits i aconseguir motivar-los i engrescar-los a realitzar les activitats proposades tot establint un clima de confiança per tal de que presentin el mínim de bloquejos possibles.

De la tercera a la cinquena setmana introduirem elements externs (objectes, músiques, ritmes) i treballarem la interpretació de personatges i situacions (teatralització)

La darrera setmana hauran de presentar una proposta expressiva com a Producte Final.

Tema: "El circ, tot un espectacle!"

Durant la primera setmana realitzarem un conjunt d’activitats per avaluar el punt inicial de partida de cadascun dels alumnes. D’aquesta manera podrem determinar el grau de desenvolupament de les diferents propostes sobre habilitats motrius i control corporal que es treballaran durant les següents setmanes.

De la segona a la cinquena setmana oferirem sempre diferents graus de dificultat en cadascuna de les tasques a realitzar. Així cada alumne podrà escollir el punt de partida segons ho cregui convenient i podrà reajustar el propi grau de dificultat segons els resultats que vagi observant i la retroalimentació que li proporcionem.

La darrera setmana hauran de presentar un recull en format video d’un petit espectacle de circ en el que es recullin les diferents activitats realitzades i, si volen, poden introduir alguna novetat.

4. Agrupacions dels alumnes

Totes les activitats i sessions estan desenvolupades per a treballar de manera individual.

5. Recursos

Al tema "Expressa't" no calen recursos específics. Es presenta un editor de vídeo gratuït i sense registre requerit per a fomentar que l'alumnat presenti les seves produccions de la manera més acurada possible.
Al tema "El circ, tot un espectacle!" els alumnes necessitaran pilotes per a fer malabars.

6. Activitats

Tema 1: Expressa't.

El temps total dedicat és de 12 h.

Activitats Expressa't
Id | Activitat | Descripció | Tipologia | Format | Temps previst | Agrupaments | Avaluació
A.1.1. | Trencant el gel | Activitats de desinhibició | General | Tasca. Cal respondre amb text i amb fitxer de vídeo | 2 h. | Individual | Escala de dos factors: Cal millorar/Fet
A.1.2. | Engrassant la maquinària | Activitats de desinhibició | General | Tasca. Cal respondre amb text i amb fitxer de vídeo | 2 h. | Individual | Escala de dos factors: Cal millorar/Fet
A.1.3. | Gesticula! | Expressió facial i gestual | General | Tasca. Cal respondre amb text i amb fitxer de vídeo | 2 h. | Individual | Escala de dos factors: Cal millorar/Fet
A.1.4. | Ritmes a flor de pell | Ritme i moviment | General | Participar al fòrum | 2 h. | Individual | Participació al fòrum
A.1.5. | Interpretació | Interpretació de situacions i personatges | General | Tasca. Cal respondre amb text i amb fitxer de vídeo | 2 h. | Individual | Escala de dos factors: Cal millorar/Fet
A.1.6. | Expressa't | Creació d'un missatge a través del llenguatge corporal | General | Tasca. Cal respondre amb text i amb fitxer de vídeo | 2 h. | Individual | Escala: NA, AS, AN, AE. Amb rúbrica sobre 10 punts

Tema 2: El Circ tot un espectacle.

El temps total dedicat és de 12 h.

Activitats El Circ tot un espectacle.
Id | Activitat | Descripció | Tipologia | Format | Temps previst | Agrupaments | Avaluació
A.2.1. | Comença l'espectacle! | Malabars amb dues pilotes, equilibri estàtic i tècnica mim (el globus). | General | Tasca. Respondre amb text | 2 h. | Individual | Escala de dos factors: Cal millorar/Fet
A.2.2. | Ja li anem agafant "el truquillo" | Malabars amb dues pilotes, equilibri estàtic i tècnica mim (estirar la corda). | General | Participació al fòrum | 2 h. | Individual | Participació al fòrum
A.2.3. | I ara...una mica més difícil! | Malabars amb dues pilotes, equilibrar objectes i tècnica mim (la paret). | General | Tasca.  Respondre amb text | 2 h. | Individual | Escala de dos factors: Cal millorar/Fet
A.2.4. | Atenció, atencio! | Malabars amb tres pilotes, equilibrar objectes i tècnica mim (la maleta). | General | Participació al fòrum | 2 h. | Individual | Participació al fòrum
A.2.5. | Nivell màster! | Malabars amb tres pilotes, equilibrar objectes i tècnica mim (escales i ascensors). | General | Participació al fòrum | 2 h. | Individual | Participació al fòrum
A.2.6. | El vostre petit espectacle! | Creació d'un petit vídeo mostrant les seves habilitats i destreses fent malabars, equilibris i tècniques de mim. | General | Tasca. Adjuntar vídeo | 2 h. | Individual | Escala: NA, AS, AN, AE. Amb rúbrica sobre 10 punts

Degut a les particularitats de l'àrea d'educació física en la que l'aprenentatge es realitza de manera vivencial el que pretenem amb aquest curs és que les activitats proposades siguin una pauta d'allò que ha de realitzar l'alumnat de manera activa i no pas convertir-ho en un espai a on l'alumnat hagi d'estar connectat contínuament. Precisament és el que no pretenem ja que a les altres àrees ja hauran d'estar molt de temps connectats a les pantalles per a buscar informació, rebre-la i compartir-la.

El Fòrum hauria de ser l'eina principal de comunicació per tal de poder reflexionar i compartir aquestes vivències personals amb la resta de grup. És funció del mestre, segons els interessos i particularitats del grup, activar temes de debat dins el fòrum a on es demani a l'alumnat explicar allò que fan, les dificultats que estan trobant i els aspectes més agradables i positius que estan tenint.

7. Avaluació

Rúbrica “Expressa’t”

Grau Assoliment | Satisfactori | Notable | Excel·lent
Indicadors | L'actitud ha estat la correcta però no ha mostrat gaire entusiasme en el procés de creació. | L'actitud ha estat força positiva. S'ha esforçat en aconseguir crear un missatge amb sentit i força i s'ha implicat en la seva elaboració. | L'actitud ha estat molt positiva. S'ha implicat moltíssim en la creació del missatge i ha procurat sempre ser creatiu i original en la posada en escena. A més, ha ajudat altres companys que s'han trobat amb algun problema o dubte.
Té algunes dificultats per acompanyar el seu missatge amb els gestos adequats. | Utilitza els gestos de manera correcta i amb intencionalitat comunicativa. | Gesticula amb naturalitat i fluidesa tot donant força i originalitat al seu missatge.
Expressa informacions i emocions facials amb dificultats. | Expressa emocions i informacions facials de manera espontània. | Expressa emocions i informacions facials de manera fluida i creativa.
Acompanya els seus moviments amb música i/o algun element extern però sense establir un lligam clar entre el missatge que vol transmetre i els elements utilitzats, | Tant la música escollida com els elements externs ajuden a donar-li força i sentit al missatge que ens està expressant. | La música escollida i els elements externs per a expressar el missatge s'integren a la perfecció dins la seqüència de moviments corporals.

Rúbrica “El circ: tot un espectacle!”

Grau Assoliment | Satisfactori | Notable | Excel·lent
Indicadors | Ha realitzat l'espectacle però sense mostrar gaire interès ni esforç en la seva execució. | Ha realitzat l'espectacle i ha mostrat implicació en la seva execució. | Ha realitzat l'espectacle i s'ha implicat molt per a fer-ho el millor possible.
Realitza les tècniques de mim però no controla gaire els moviments. | Realitza les tècniques de mim i controla els moviments. | Realitza les tècniques de mim, controla els moviments i els executa de manera fluida i precisa.
Mostra dificultats en la realització de malabars amb dues pilotes. | Controla els malabars amb dues pilotes i els comença a realitzar amb tres pilotes | Domina els malabars amb dues pilotes i controla amb tres pilotes.
Mostra dificultats per mantenir l'equilibri corporal i per a equilibrar objectes amb el palmell de la mà. | Controla el cos en l'execució de moviments amb equilibri corporal i en l'equilibració d'objectes amb diferents parts del cos. | Mostra un gran control del cos en l'execució de moviments amb equilibri corporal i equilibra objectes amb diferents parts del cos mostrant molta seguretat i confiança.