Title: Per començar...
Course: Educació Física 5è Primària 1r T > Section: TEMA 1

1.-Descripció

Sabieu que la informació que transmetem amb el cos és molt més gran que la que transmetem amb les paraules? Un simple gest, una mirada, una manera de moure's moltes vegades ens poden transmetre molta més informació que una paraula, una frase, un discurs.

Conèixer la nostra manera d'expressar-nos, explorar altres maneres i observar detingudament la manera d'expressar-se dels altres ens ajudarà a aprendre a actuar en moltes de les situacions de la vida.

En aquest tema, explorarem les diferents possibilitats comunicatives que ofereix el nostre cos. Des de petits gestos per a expressar un sentiment o una emoció, fins a l'escenificació d'una situació o la representació d'una vivència a través del moviment.

Primerament, realitzarem un seguit d'activitats orientades a perdre la vergonya, a realitzar les diferents propostes de manera relaxada i gaudint del moviment.

A les setmanes següents aprofundirem en l'expressió de sentiments, representarem amb el cos objectes i ritmes i escenificarem situacions diverses per tal d'enriquir la nostra comunicació a través dels gestos i el moviment corporal.

Per últim, i com a producte final, elaborarem un petit vídeo on procurarem transmetre un sentiment, una vivència, una reivindicació, utilitzant els recursos expressius del nostre cos amb la possibilitat d'acompanyar el nostre missatge amb música o objectes que considerem que poden aportar força i claredat al missatge que volem transmetre.

2.-Activitats

Les activitats que trobaràs en aquest tema estan explicades, indicada de forma clara la tasca que has de desenvolupar, la forma i format com has de lliurar la tasca i com s'avaluarà l’activitat. Cal que tinguis cura a l'hora de lliurar les tasques segons com es demanin.

3.-Pla de treball

El teu professor/a et guiarà al llarg del tema i et pautarà les activitats que hauràs d'anar fent.

Cal que vigilis sovint el calendari i als fòrums d'avisos i notícies i de dubtes del curs.

4. Objectius

Aquests són els objectius que m'he plantejat en la realització d'aquest Tema. És important que els tinguem presents en tot moment i treballem plenament conscients en allò que volem assolir.

- Mostrar interès per comunicar amb el propi cos.
- Descobrir l'expressivitat facial i gestual com a font enriquidora de comunicació.
- Potenciar el missatge comunicatiu del llenguatge corporal amb l'ús d'elements externs (música, objectes, performance...).
- Fomentar la creativitat expressiva i la recerca de diferents maneres de comunicar les nostres vivències i/o sentiments amb el llenguatge corporal.

5. Avaluació

L'avaluació la realitzarem tenint en compte diferents aspectes: per una part la participació activa als fòrums i als diferents temes de debat que us vagi proposant. Per una altra part valorarem els aspectes més tècnics i creatius a través de les diferents tasques que m'envieu i, sobretot, en l'elaboració de la tasca final.

La rúbrica que ens servirà de guia per a establir en quin punt ens trobem en cada moment és la següent:

Rúbrica “Expressa’t”
Grau Assoliment | Satisfactori | Notable | Excel·lent
Indicadors | Mostro una actitud correcta però no he mostrat gaire entusiasme en el procés de creació. | Mostro una actitud força positiva. M'he esforçat en aconseguir crear un missatge amb sentit i força i m'he implicat en la seva elaboració. | He mostrat una actitud molt positiva. M'he implicat moltíssim en la creació del missatge i he procurat sempre ser creatiu i original en la posada en escena. A més, he ajudat altres companys que s'han trobat amb algun problema o dubte.
Tinc algunes dificultats per acompanyar el missatge amb els gestos adequats. | Utilitzo els gestos de manera correcta i amb intencionalitat comunicativa. | Gesticulo amb naturalitat i fluidesa tot donant força i originalitat al missatge.
Expresso informacions i emocions facials amb dificultats. | Expresso emocions i informacions facials de manera espontània. | Expresso emocions i informacions facials de manera fluida i creativa.
Acompanyo els moviments amb música i/o algun element extern però sense establir un lligam clar entre el missatge que vull transmetre i els elements utilitzats. | Tant la música escollida com els elements externs ajuden a donar-li força i sentit al missatge que estic expressant. | La música escollida i els elements externs per a expressar el missatge s'integren a la perfecció dins la seqüència de moviments corporals que realitzo.